Jan Kwaśniewski

Optimálna výživa

Ukážka z elektronickej knihy

DR. JAN KWAŚNIEWSKI

Optimálna výživa

Originálny titul:

Żywienie optymalne

Vydavateľstvo WGP, Varšava 1999

Z verzie v anglickom jazyku preložil Ing. Jozef Luprich

© Jan Kwaśniewski, 1990

© Autorské práva 2019 k slovenskému prekladu: Ing. Jozef Luprich

Všetky práva vyhradené.

Žiadna časť tejto knihy nesmie byť reprodukovaná alebo prenášaná v akejkoľvek podobe alebo akýmikoľvek prostriedkami bez písomného súhlasu vlastníka autorských práv.

ISBN: 978-80-570-1501-7

PDF: 978-80-570-1502-4

ePUB: 978-80-570-1503-1

MOBI: 978-80-570-1504-8

Vytvorenie elektronickej verzie Dibuk, s. r. o., 2019

Vytvorené prostredníctvom Publico.sk

Predslov k slovenskému vydaniu

Kniha Optimálna výživa, ktorú práve držíte v rukách, bola prvýkrát publikovaná v Poľsku pod názvom Żywienie optymalne. Pamätám si, ako som sám pred mnohými rokmi držal v rukách jej anglický preklad Optimal nutrition. Na obálke knihy bol odfotený tanier s odkrojeným plátkom šťavnatej bôčikovej rolády, obložený malými zemiačikmi, strukovou fazuľkou a mrkvičkou na masle. Pri ňom bola miska s omáčkou, v ktorej bola ponorená naberačka. Jednoduché jedlo, ktoré však, slovami Dr. Kwaśniewskeho, patrí za stôl uvedomelých ľudí.

Za takým stolom som sedával v jednej holandskej domácnosti. Za túto rodinu hovorí Willem, ktorý sa od kolegu v práci dozvedel o optimálnej výžive a nadobudol presvedčenie, že ide o výživu, ktorá je najvhodnejšia na prekonanie nepriaznivého vývinu jeho zdravotného stavu, ako aj na obnovenie a udržanie pevného zdravia: „Spoznanie toho, čo som mal jesť a čo nie, zmenilo kvalitu môjho zdravia. Mal som šťastie, že som v knihe Optimal nutrition našiel návod na stravovanie. Ešte aj dnes, o 10 rokov neskôr, beriem tieto usmernenia vážne. A moje zdravie je vynikajúce!!!“

Tejto rodine patrí moje poďakovanie za to, že mi umožnili oboznámiť sa s princípmi tejto výživy a vo svojej pohostinnosti mi dopriali skúsiť rozmanité jedlá a presvedčiť sa, že sú dobré. Vôňa optimálnej kuchyne nás neskôr privítala aj v Jastrzębiej Górze v Poľsku, v jednom z centier optimálneho stravovania, ktoré sme spolu navštívili. Ľudia s optimálnymi stolovacími návykmi v Poľsku sa stretávajú v takýchto centrách, ktoré im ponúkajú príležitosť podeliť sa medzi sebou o skúsenosti, povzbudzovať sa v dodržiavaní zásad optimálneho stravovania, zúčastňovať sa rôznych prednášok, organizovať spoločné voľnočasové aktivity a mnohými inými spôsobmi pomáhať napĺňať krátkodobé a dlhodobé cieľe Národného združenia optimálnych v Poľsku. Týmito cieľmi sú, citujem predsedníčku OSO (Ogólnopolskie Stowarzyszenie Optymalnych) Ewu Borycku-Wypukoł: „podpora ochrany zdravia, aktívneho spôsobu života, kultúry a športu, vedy a vzdelávania v súlade s pokrokovou a optimálnou výživou ľudí, ako aj udržateľná produkcia potravín“.

S podobnou predstavou o zakladaní takýchto centier som sa vrátil do svojej domoviny a začal som hľadať prienik nášho spoločného gastronomického, kultúrneho a prírodného dedičstva. Naše zdravie závisí od zdravého pokrmu a medzi okolnosti, ktoré zásadne ovplyvňujú kvalitu nášho života, patrí aj výber potravín, ktoré musia v čo najväčšej miere uspokojovať naše biologické potreby a ich produkcia musí byť zároveň ekologicky udržatelná. Táto kniha sa po 150 rokoch od vydania prvej kuchárskej knihy v slovenčine pripája k odkazu jej autora, Jána Babilona, ktorý sa vyjadril, že „tak ako sa nedá obieliť plátno blatom, nedá sa nekvalitným jedlom obživiť telo“. Ľudia často konzumujú čudesnými spôsobmi spracované jedlá s nízkou až odpadovou kvalitou, ktoré priamo poškodzujú ich zdravie. Optimálna kuchyňa ich však šokuje a na jedlá pripravené podľa jej zásad pozerajú nedôverčivo, pretože nemali možnosť ochutnať nepoznané prírodné produkty a zažiť tak autenticitu gastronomických prístupov šetrných k životnému prostrediu. V kontexte poklesu biodiverzity a potreby adaptácie na zmenu klímy predstavuje optimálna výživa cestu, ktorá vedie k znovuobjaveniu fascinujúcej kuchyne bez odrezkov, plnú farebnosti a sezónnosti, v súlade s princípmi „od ňufáka po chvost“ a „od koreňa k listom“.

Zámerom vydania tejto knihy je osloviť všetkých ľudí, ktorí sa na tejto ceste ešte len hľadajú a možno sa pri pohľade na fotografiu z obálky zamýšľajú nad tým, akú hodnotu má pre nich strava, ktorou obživujú svoje telo. Doktor Kwaśniewski nás v tejto knihe povzbudzuje, aby sme „nadovšetko jedli veľa vajec, hlavne ich žĺtkov, ktoré sú biologicky najhodnotnejšou potravinou a obsahujú rôzne druhy bielkovín, ktoré telo potrebuje“. Ďalej vo svojej knihe vysvetľuje, čo, koľko, kedy a akým spôsobom by sme mali jesť. Už len vzhľadom na jeho dosiahnuté úspechy v liečbe svojich pacientov optimálnou stravou je rozumné dodržiavať zásady, ktoré v knihe uvádza.

Grécky filozof Diogenes vyhlásil, že čím múdrejší je človek, tým menej má potrieb. V predslove k svojej knihe hovorí doktor Kwaśniewski o múdrosti, ktorú je možné nadobudnúť, iba ak je náš mozog živený najvhodnejším spôsobom. V centrách optimálneho stravovania som mal možnosť vidieť potrebu ľudí stretávať sa a zostávať v spojení. Zmyslom komunikácie medzi týmito ľuďmi bolo urobiť vec spoločnou. Mojou túžbou je osloviť touto knihou ľudí, ktorí sa budú aj na Slovensku rovnako radi stretávať a zakladať centrá optimálnej výživy. Potrebu novej výživovej paradigmy v súlade s celoživotným dielom doktora Jana Kwaśniewskeho budem priebežne zverejňovať na stránke sociálnej siete, ktorú môžete navštíviť cez odkaz v tiráži tejto knihy.

Prajem vám príjemné čítanie, veľa úspechov v dodržiavaní zásad optimálneho stravovania a najmä radostný život v súlade s atribútmi optimálnej výživy: úctou, zodpovednosťou, múdrosťou, skromnosťou a tvorivosťou. Verím, že medzi riadkami tejto knihy a v symbolike fotografie na jej obálke nájdete oslobodzujúcu silu, ktorá prekoná „škrupinu nevedomosti“ a prinesie život v plnosti.

Jozef Luprich, Malinovo, 2019.

vydavateľ

Predslov k poľskému vydaniu

Prvé vydanie tejto knihy bolo vytlačené v roku 1990. Bola určená pre pacientov, ktorí prišli na dva či tri týždne do zdravotnej akadémie Arkadia, ktorú som prevádzkoval. Počas celého pobytu sa stravovali optimálne a zároveň sa učili teóriu a prax optimálnej výživy. Po ukončení kurzu dostali túto knihu, aby pochopili hlbší zmysel optimálnej výživy a pokračovali v nej aj po návrate domov. Kniha nebola k dispozícii v kníhkupectvách.

Druhá kniha, určená pre širšie publikum, vyšla v roku 1996 a dosiahla značný úspech. O rok neskôr vydavateľstvo WGP vytlačilo inú knihu Tłuste życie*, ktorá bola zbierkou odpovedí na najčastejšie otázky o optimálnej strave. Książka kucharska** vyšla v roku 1998. Táto kniha obsahovala 700 rôznych receptov v súlade s optimálnou diétou.

* Život na tuku, v súčasnosti k dispozícii len v poľštine.

** Kuchárska kniha Optimálnej diéty, v súčasnosti dostupná v nemčine a poľštine.

Z týchto troch kníh bolo doposiaľ predaných vyše 300 tisíc kusov. Čítalo ich množstvo ľudí v Poľsku a iných krajinách. Prvý preklad jednej z mojich kníh vyšiel v roku 1998 a regionálne noviny zo Sliezska v čase písania tejto knihy už štyri roky tlačia moje články o optimálnej strave. Tieto články tiež odpovedajú na listy chorých pacientov. Táto rubrika dosiahla taký úspech, že posledný rok vychádzala až dvakrát týždenne. Iné poľské noviny začali tlačiť moje články v roku 1998, pričom vzbudili podobný záujem. Záujem o moje nutričné teórie v Sliezsku je obrovský a dostal som nespočetné množstvo listov.

Aj keď sa pokúšam čítať každý list, nie som schopný na každý jeden list odpovedať individuálne. Na otázky z týchto listov sa snažím odpovedať v mojej rubrike v novinách. Odhadujem, že v Poľsku dodržiavajú optimálnu diétu už viac ako dva milióny ľudí, z ktorých polovica žije v Sliezsku.

V Poľsku a v zahraničí je niekoľko desiatok lekárov, ktorí liečia svojich pacientov optimálnou stravou a selektívnymi prúdmi, čo je ďalšia moja inovácia. Dôveru, ktorú títo lekári musia mať v túto stravu, aby ju odporučili svojim pacientom, pochádza z jej aplikovania v ich vlastných rodinách. Spolu s ich osobnou skúsenosťou prichádza pochopenie optimálnej výživy, ako aj schopnosť využívať ju na pomoc chorým ľuďom, ktorí sú v ich starostlivosti.

Optimálni, ako ja nazývam tých, ktorí sa stravujú podľa princípov optimálnej výživy, sa začali spontánne stretávať a vytvárať združenia, ktoré až do dnešných dní zostávajú energické a účinné. Poľské národné združenie optimálnych je teraz občianskym združením, ktorého cieľom je propagovať optimálnu výživu, ovplyvňovať domáci potravinársky priemysel, aby dokázal v čo najväčšej miere uspokojiť potreby optimálnej výživy, pomáhať novým optimálnym stravníkom a zakladať liečebné centrá v súlade s akadémiou Arkadia v Poľsku a iných krajinách. Existuje veľa obyvateľov mnohých ďalších krajín, ktorí poznajú moju stravu a chceli by prísť do Poľska, aby opäť nadobudli pevné zdravie. Títo ľudia, ktorých môžu byť aj desiatky tisíc, sú pripravení a ochotní za to zaplatiť, ale nemajú kam ísť. „Naučení“ odborníci na výživu a lekári, na ktorých sa obracajú, nie sú schopní pochopiť vedu, ktorou sa riadim, ani ochotní aplikovať ju v praxi. Mohlo by sa v budúcnosti niečo zmeniť?

Regionálne združenia „optimálnych“ sa začali objavovať aj v iných krajinách, napríklad v Rakúsku, Českej republike, Kanade, USA, Austrálii, na Kanárskych ostrovoch a v Ománe.

Pri písaní svojich kníh som myslel na obyčajných ľudí, ktorým sú určené. Preto boli napísané pomerne jednoduchým a zrozumiteľným jazykom s minimom vedeckého žargónu a cudzích slov. Sú určené predovšetkým pre ľudí, ktorí sú chorí, ale rovnako sú dôležité aj pre ľudí, ktorí sa stále tešia dobrému zdraviu. Niektoré veci ich môžu prekvapiť a iné môžu u nich vyvolať nedôveru, pretože sú v rozpore so všetkými základnými princípmi oficiálnych a populárnych výživových odporúčaní súčasnej doby. Preto by mali ľudia, ktorí práve začínajú s optimálnou výživou, požiadať o pomoc skúsenejších optimálnych stravníkov a žiadať od nich potrebné usmernenie. Na tento účel boli vytvorené optimálne združenia, aby si ľudia mohli navzájom vymieňať skúsenosti, radiť si navzájom a objasňovať veci, ktoré by ich inak mohli znepokojovať.

Táto kniha je predovšetkým pre tých ľudí, ktorí by chceli prejsť na optimálnu stravu. Napriek tomu sa z nej dozvedia nové veci aj tí, ktorí sa optimálne stravujú už dlhšie. V tejto knihe sa po prvýkrát zaoberám cukrovkou typu 1, aby sa ľudia, ktorí trpia touto hroznou chorobou, dokázali vyliečiť a aby sa ostatní dozvedeli o nebezpečenstvách, ktorým môžu čeliť a chránili sa pred nimi. Okrem toho v nej navrhujem spôsoby kŕmenia novorodencov a malých detí. Táto oblasť nebola doteraz dostatočne vysvetlená. Matky na optimálnej strave nielenže absolvujú pôrod takmer bezbolestne, ale sú tiež požehnané veľmi výživným a mastným materským mliekom. Prakticky každé dieťa má byť dojčené. Dojčenské príkrmy by sa mali podávať len vo výnimočných prípadoch a mali by byť chemicky čo najviac podobné materskému mlieku bohatému na tuky. V tejto knihe nájdete recepty na takéto príkrmy.

Táto kniha sa tiež zaoberá starým strašiakom, cholesterolom, aby čitatelia pochopili, prečo úroveň hladiny cholesterolu v krvi optimálne sa stravujúcich ľudí nemá veľký význam. Ďalej vysvetľujem, prečo sa noví optimálni stravníci, ktorí začali diétu, aby prekonali sklerózu, vyliečia z tohto ochorenia ešte rýchlejšie, keď je ich hladina HDL cholesterolu vyššia.

Mnohí pacienti ma kontaktovali, aby som vo svojej knihe spomenul, že sa optimálnou stravou vyliečili z mnohých chorôb a cítili sa skvelo – až kým neabsolvovali test na určenie hladiny cholesterolu v krvi. Táto hladina je niekedy skutočne vysoká. Keď tento výsledok ukážu svojim lekárom, tí ich okamžite vystrašia tým, že s takou hladinou cholesterolu si poškodia pečeň, že riskujú sklerózu, cukrovku a len Boh vie, čo ešte. Chudák pacient, spoliehajúci sa na autoritu lekára, sa niekedy pre také reči prestane stravovať optimálne. To je chyba, lebo lekári často radia svojim pacientov na základe vlastných názorov, nie na základe poznatkov vedy a veľakrát aj bez toho, aby si overili, aké liečivé účinky môže mať vysokotuková strava a akú úlohu zohráva cholesterol v liečbe človeka.

Takéto mentorovanie a nevedomosť existuje i napriek zdravotníckej povinnosti skúšať a študovať všetky metódy liečby, aby mohli doktori rozhodnúť, či je liečba užitočná, a ak áno, pri ktorých ochoreniach, a či pomáha všetkým trpiacim alebo len niektorým a je v podstate nebezpečná. Výskumní pracovníci by mali tieto informácie šíriť, aby sa mohli pacienti trpiaci určitou chorobou sami rozhodnúť, ktorá liečba je s najväčšou pravdepodobnosťou najefektívnejšia a najlacnejšia.

Existujú choroby, ktoré medicína ešte ani dnes nedokáže vyliečiť. Najmä pri takýchto chorobách by sa mali preskúmať alternatívne postupy vrátane optimálnej výživy. Mohli by začať s diabetom typu 1. Vezmite skupinu diabetikov a rozdeľte ich do skupín podľa spôsobu liečby, ktorý by ste chceli vyskúšať. Po šiestich a dvanástich mesiacoch na nimi zvolenej liečbe skontrolujte, či sa niektorým diabetikom podarilo zbaviť ochorenia, a ak áno, tak koľkým. Ukáže sa, že žiadnemu diabetikovi, ktorý sa rozhodol pre metódu bežne používanú v modernej medicíne, sa nepodarilo odstrániť túto chorobu, ale 80 % tých, ktorí si vybrali optimálnu výživu, prekonali svoju chorobu a zvyšných 20 % sa bude tešiť lepšiemu, hoci nie dokonalému zdraviu.

Presne tak som testoval účinnosť optimálnej výživy pri cukrovke a iných chorobách. Zistil som, že nikomu neškodí a u každého bez výnimky vedie k zlepšeniu zdravia. Mnoho ochorení zmizne bez stopy vrátane tých, ktoré moderná medicínska teória považuje za nevyliečiteľné. Existuje veľa ľudí, ktorí vložili nádej do tých najmenej vedecky podložených metód liečby, či už ide o modlitbu, telehypnózu alebo vieru v uzdravenie kladením rúk. Spočiatku uveria tomu, že sa uzdravili, no neskôr sa vzdajú osudu, keď zistia, že sa ich stav v skutočnosti zhoršil. Nechcem, aby moji pacienti verili vo mňa. Chcem, aby sa sami presvedčili, že to, o čom píšem a čoho som priekopníkom, je skutočne veda. Chcem, aby pochopili, prečo by mali jesť jedným konkrétnym spôsobom a vedeli, čo môžu očakávať, ak sa rozhodnú jesť a správať iným spôsobom.

Je na optimálnych, aby robili osvetu optimálnej výžive vo vlastnom prostredí. Čím rýchlejšie bude rásť počet ľudí na optimálnej strave, tým rýchlejšie sa zlepší celkové zdravie národov. Zlepšené fyzické zdravie prinesie lepšie duševné zdravie a spolu s ním aj šancu získať vedomosti a dokonca aj múdrosť, ku ktorým by sa inak nedostali. Keď bude vo svete viac múdrosti, vďaka ktorej budú ľudia „vedieť, ako a prečo sa veci dejú“, budeme mať aj nádej na rozumnejší svet, bez hladu, nenávisti, vojen, násilia a všetkého toho, čo trápi ľudstvo.

Jan Kwaśniewski, Ciechocinek, 1990.

autor

1. Princípy optimálnej výživy

1.1 Postavenie jedla v ľudskom živote

Prijímať potravu je nevyhnutné. Bez jedla zomierajú ľudia i živočíchy a rastliny vysychajú. Strava je impulzom pre všetko živé. Inštinkt uspokojenia hladu je jedným z najsilnejších inštinktov, pretože zabezpečuje prežitie. Voľne žijúce živočíchy trávia mnoho času získavaním potravy. Dnešný človek však už nepotrebuje zháňať potravu, vďaka pokroku je preňho ľahko dostupná, stačí si po ňu zájsť do najbližších potravín. Človek dnes nekladie dôraz na zháňanie potravy, ale na naháňanie peňazí. To nie je ani zďaleka to isté. Peniaze nám umožňujú napĺňať si mnohé z našich túžob, ktoré sa netýkajú potravy, a to i takých, ktoré ohrozujú naše zdravie či dokonca život, napr. drogy, alkohol, cigarety a rôzne nesprávne návyky. Výdavky na jedlo zväčša nepresahujú 30 % príjmov ani v tých skromnejších domácnostiach, dokonca čím bohatšia je domácnosť, tým je toto percento nižšie.

Preto sa postavenie stravy v ľudskom živote posúva čoraz nižšie na rebríčku našich hodnôt. Pristupujeme k nej iba ako k telesnej potrebe nasýtiť organizmus, aj to, pokiaľ sa dá, čo najrýchlejšie, zabúdajúc pri tom na obrovský význam toho, čo, kedy a ako jeme, na naše životy. Navyše, ľudia žijúci rušným životným štýlom venujú výžive sotva nejakú pozornosť. Kedykoľvek pociťujú hlad, odskočia si po niečo „pod zub“ do obľúbeného rýchleho občerstvenia a zjedia, respektíve zhltnú svoju nerozvážnu rýchlu voľbu priamo za barovým pultom či cestou v aute. Môže to byť pizza, hamburger, obložená žemľa, sendvič alebo plnená lokša. Zalievajú to sladeným nápojom či kávou. Kým jedia, nedoprajú svojej mysli odpočinok, ale počas prežúvania premýšľajú nad tým, čo ich v ten deň ešte čaká, že nestíhajú a že deň má iba 24 hodín, alebo sa rozčuľujú nad tým, čo v ten deň urobil ich partner či kolega. Pokiaľ by ste sa týchto ľudí opýtali na to, čo pred piatimi minútami jedli, možno by museli loviť hlboko v pamäti, aby si spomenuli. Z reštaurácie sa ponáhľajú späť do kancelárie, pokiaľ sa vôbec kvôli jedlu unúvali opustiť pracovný stôl. K ďalšiemu jedlu sa pravdepodobne až do neskorého večera nedostanú, a ak áno, je rovnako uponáhľané a nerozvážne.

Potom sa čudujú, prečo majú už v 35 – 40 rokoch žalúdočné alebo črevné vredy, trpia nervovými ochoreniami, bývajú často unavení alebo podráždení a nedokážu si zdriemnuť, i keď majú čas na spanie. Neskôr často zomierajú predčasne na ochorenia obehovej sústavy či iné civilizačné choroby, ktorých výskyt narastá enormnou rýchlosťou. Pokiaľ si títo ľudia aj nájdu čas a unúvajú sa zamyslieť nad príčinami svojich ochorení, často nachádzajú dôvod vo všetkom, len nie v tom, ako a čo jedia. Predtým, než sa odhodláme na optimálnu výživu, musíme si uvedomiť, že jedlo je najdôležitejšou a najzákladnejšou potrebou v našom živote. Celý náš život v jeho rôznych aspektoch a formách je od neho závislý. Preto musia dobrá strava a správne stravovacie návyky, popri ostatných výzvach života, opäť zaujať významné postavenie v našich životoch. Musíme si uvedomiť, aká nesmierne dôležitá je súhra stravy a správnych stravovacích návykov pre naše životy, a mali by sme tomu venovať náležitú pozornosť a adekvátne úsilie.

Nehovorím, že by sme mali jedlo uctievať. Treba si však uvedomiť, že keď jeme, posilňujeme telo tým, že ho zásobujeme stavebným materiálom a energiou. To, ako naše telo bude fungovať, myslieť a ako sa budeme cítiť až do prijatia ďalšieho pokrmu, závisí od toho, čo a ako sme zjedli predtým. Na jedenie si musíme vyhradiť dostatok času. Mali by sme jesť v bezproblémovom a uvoľnenom rozpoložení. Žuť treba pomaly a dôsledne, pričom by sme sa mali koncentrovať na chuť jedla a uvedomovať si to dobré, čo práve svojmu telu dávame. Pri jedle by sme nemali čítať nielen preto, že je to neslušné voči ostatným stolujúcim, ale aj preto, že je to nezdravé, pretože čítanie pri jedle ruší mozog pri jeho funkciách, ako sú vytváranie chute do jedla a uvoľňovanie látok potrebných na dôkladné trávenie. Počas jedenia by sme sa mali vyhýbať rušným či stresujúcim diskusiám, rovnako by sme sa nemali rozprávať o pracovných záležitostiach, uzatvárať dohody či robiť čokoľvek, čo si vyžaduje koncentráciu. Obchodné obedy a večere sú v podstate škodlivé.

Nie je dobré začať jesť, pokiaľ sme príliš vyčerpaní alebo sme pod psychickým tlakom, v takom prípade by sme sa mali pokúsiť upokojiť a na chvíľu sa stíšiť predtým, než začneme jesť. Dokonca i v reštaurácii je možné pripraviť sa na jedlo počas čakania, kým vás obslúžia, tým, že budete chvíľu myslieť na niečo príjemné, predstavovať si niečo povzbudivé, čím sa utíšite a zmiernite niektoré pocity alebo iné prejavy z okolitého prostredia.

Doma je dobré odpočinúť si 15 minút pred večerou, aby sme dopriali oddych nášmu nervovému systému. Ani po jedle sa príliš nenamáhajte. Niektoré ženy majú po výdatnom jedle plnom cukru a tuku tendenciu vydať zo seba maximum s úsilím spáliť všetky skonzumované kalórie. Neexistuje nič horšie! Toto trápenie a kalórie, ktoré ním stratia, im nič neosoží, pokiaľ zostanú pri rovnakom spôsobe stravovania.

Snažte sa zaťažovať svoj organizmus postupne, s dosiahnutím vrcholu záťaže zhruba 2 – 3 hodiny po jedle. Pokiaľ to nie je vždy možné, snažte sa aplikovať tento princíp vždy, keď môžete.

1.2 V čom je podstata optimálnej výživy?

Slovo „diéta“ používané v tejto knihe má odlišný význam, než aký nám bežne napadne. Nepredstavuje zriekanie sa určitých jedál a stravovacích návykov na krátky čas, len aby sme sa po dosiahnutí nášho cieľa opäť vracali k predošlým zvyklostiam. Táto diéta, optimálna diéta, je ako spôsob stravovania vhodná pre chorých aj pre zdravých ľudí. Je to udržateľný spôsob výživy, ktorým by sa mal človek riadiť celý život, pretože najlepšie uspokojuje dopyt tela po stavebnom materiáli a energii. Optimálna výživa spĺňa tieto požiadavky. Vždy keď hovoríme o „optimálnej diéte“, mali by sme si predstaviť „optimálny“ spôsob výživy, teda vyživovania nášho tela látkami, ktoré v ňom svoju prácu vykonávajú najefektívnejšie.

Optimálna diéta má vysoký obsah tukov. Pri jej uplatňovaní musíte konzumovať veľa tukov, pretože tie tvoria základnú zložku optimálnej stravy. Bielkoviny je potrebné konzumovať v pomere 1 : 3 k množstvu skonzumovaných tukov a objem sacharidov v potrave by nemal presahovať polovičné množstvo skonzumovaných bielkovín. Pomer medzi skonzumovanými bielkovinami, tukmi a sacharidmi by teda teoreticky mal byť v rozmedzí od 1 : 2,5 : 0,5 do 1 : 3,5 : 0,5.

Pokiaľ konzumujete biologicky najhodnotnejšie druhy bielkovín, ako napríklad tie vo vaječných žĺtkoch, pečeni a obličkách, tak vo vašom tele výrazne klesá potreba konzumovať väčšie množstvo bielkovín až približne k pomeru 1 gram bielkovín na 1 gram sacharidov. Najlepšie je snažiť sa konzumovať 0,8 gramu sacharidov na kilogram telesnej hmotnosti denne a v priebehu dňa jesť mastné jedlá. Strava, ktorú si kupujete, a pokrmy, ktoré si z nej pripravujete, by mali obsahovať tieto tri hlavné zložky v predpísanom pomere.

Aby ste boli schopní tento pomer dodržať, musíte vedieť, ktoré potraviny obsahujú tuky, ktoré bielkoviny a ktoré sacharidy. Je len málo produktov, ktoré by sa skladali výlučne z jednej zložky. Jedinými potravinami, ktoré sú čistými bielkovinami, sú vaječné bielka a huspenina. Bielkoviny sú ďalej vo vajciach, mäse, studených nárezoch, mlieku, mliečnych výrobkoch a vo vnútornostiach. Z rastlinných produktov obsahujú bielkoviny napr. huby, strukoviny, slnečnicové semená, mandle, kakao, sójové výrobky a orechy.

Bravčová a husacia masť, olivový olej a rafinované oleje na varenie sú takmer čisté tuky. Ostatné tuky obsahujú určité percento iných zložiek vrátane bielkovín, napr. slanina obsahuje iba 83,7 % tuku, zvyšok tvoria bielkoviny a voda, maslo obsahuje 82,5 % tuku a margarín 82 % atď. Oleje a margaríny predstavujú rastlinné tuky. Rovnako aj orechy, slnečnicové semená, sójové bôby, kokosové lupienky, mandle, arašidy, pistácie a mak obsahujú veľké množstvo rastlinných tukov.

Iným pomenovaním pre sacharidy sú cukry. Nachádzajú sa vo všetkých obilninách. Cukor samotný je tiež sacharid, čo platí pre všetky jeho formy: rafinovaný biely cukor, med a fruktóza nachádzajúca sa v ovocí a zelenine. To znamená, že sacharidy sa nachádzajú vo všetkých múčnych a sladkých pokrmoch. Rafinovaný cukor z repky predstavuje čistý sacharid. Med (76,4 %) a zemiaková múka (83,9 %) obsahujú vysoký objem sacharidov.

Väčšina potravín je kombináciou týchto troch zložiek a pri príprave jedál či zostavovaní jedálnička je potrebné pridŕžať sa pomerov uvedených vyššie. Neskôr sa dozviete, ako to robiť. Je potrebné zdôrazniť, že pomer 1 : 2,5 – 3,5 : 0,5 nie je nemenným pravidlom. Za predpokladu, že sú konzumované bielkoviny a tuky živočíšneho pôvodu, zabezpečuje tento pomer správne fungovanie tela počas začiatočnej fázy optimálneho stravovania. Keď si telo zvykne na nový spôsob výživy, u mladých a zdravých ľudí je to okolo 2 – 3 týždňov, u starších obyčajne 6 a viac týždňov, jeho potreba bielkovín a energie poklesne. Potom je možné upraviť pomer medzi bielkovinami a sacharidmi z 1 : 0,5 na 1 : 1, dokonca i vyššie v prípade, ak je biologická hodnota bielkovín vysoká.

Určité obmeny tohto princípu sú možné v závislosti od stravníka, podmienok v jeho okolí či chorôb, ktorými trpí. Napríklad obézni ľudia, pokiaľ už na diéte strácajú hmotnosť, môžu a mali by znížiť príjem tukov na 1 – 2 gramy na gram bielkovín, pretože zároveň intenzívne spaľujú tukové zásoby. Práve preto je optimálna diéta ideálna pre ľudí, ktorí chcú zhodiť nadbytočné kilogramy. Dospelí mladí ľudia, ktorí sú zdraví a žijú aktívne v práci i mimo nej, by mali zvýšiť objem konzumovaného tuku až na 5 gramov na gram bielkovín, pretože už nepotrebujú budovať svoj organizmus, ale potrebujú mu dodávať veľa energie. Dieťa, ktoré rastie, potrebuje konzumovať viac bielkovín než starší človek, pre ktorého slúžia bielkoviny už len na udržiavanie organizmu a pre ktorého by dokonca mohlo byť nežiaduce jesť príliš veľa bielkovín.

Optimálna diéta vyvoláva mnoho sporných otázok, pretože sa zásadne odlišuje od všeobecne zažívaných a propagovaných spôsobov stravovania, pre porovnanie:

- Živočíšne tuky sa všeobecne považujú za príčinu mnohých vážnych ochorení, a preto sa všeobecne odporúča obmedziť ich konzumáciu alebo ich z nášho jedálnička úplne vylúčiť. Ja ich na rozdiel od tohto názoru odporúčam ako základný kameň nášho každodenného príjmu potravy.

- O rastlinných tukoch a olejoch sa hovorí, že sú lepšie než živočíšne, ja však poukazujem na to, že sú horšie.

- Odporúča sa konzumovať veľa ovocia a zeleniny. Ja ich obmedzujem na minimum.

- Mnohí doktori odporúčajú konzumáciu produktov bohatých na vlákninu (klíčky, otruby) kvôli prečisteniu tráviaceho traktu a predchádzaniu zápche. Ja považujem vlákninu celkom oprávnene za nestráviteľnú surovinu, a preto nejedlú pre človeka a nevhodnú pre jeho výživu.

Na ďalšie rozdiely medzi optimálnou diétou a bežne zaužívanými spôsobmi stravovania poukážem neskôr na stránkach tejto knihy.

1.3 Prečo je to optimálna výživa?

Ľudský organizmus je výnimočne zložitý systém, ktorému sa nevyrovná ani ten najpokrokovejší počítač. Len sa zamyslite nad tým, akým zázračným a dômyselným „zariadením“ je ľudské telo. Po dobu 70 – 80, ba i viac rokov vykonáva rôzne funkcie tak spoľahlivo a dôkladne. Samo sa uzdravuje a bojuje proti infekciám, produkuje stovky najrôznejších komplikovaných látok na rôzne účely a udržiava si stálu vnútornú teplotu bez ohľadu na to, ako teplo či chladno je vonku. V priebehu 24 hodín dokáže zužitkovať všetko, čo ústami prijme, spracovať to a následne živiny transportovať krvným obehom do rozmanitých tkanív tela, od kože až po mozog. Súčasne rozhoduje o tom, ktorú časť pokrmu, ktorý prijalo, má vylúčiť ako nepotrebnú. Ľudské telo je zázrakom samo osebe, no jeho fungovanie ako biochemického systému môžeme opísať rovnako ako fungovanie technických prístrojov.

Koniec ukážky

Table of Contents

Titulná strana

Predná tiráž

Predslov k slovenskému vydaniu

Predslov k poľskému vydaniu

1. Princípy optimálnej výživy